Vámpírok

## Előfordulás

Otthonuknak főként a déli országrészt mondhatják, de gyakorlatilag bárhol megfordulhatnak, ahol megfelelő életkörülményeikhez: Kevés napfény és igényes épületek. Kisebb kolóniákban élnek, amiket főként az azonos családok tagjai tesznek ki. Élhetnek más családból származó vámpírok is egy helyen, de azok nem keverednek egymással. A családfők körül jelentős kolóniák alakultak ki, ezek hatalmas kastélyokban és azok udvartartásain belül találhatóak. Ha egy sötét helyen egy kifejezetten igényes épületre bukkan a járókelő, biztos, hogy vámpírok éltek vagy élnek ott.
Populáció: Egymillió körül

## Felépítés, Biológia

 Kinézetükben aligha térnek el egy embertől, jellemző talán a sápadt bőr és vékonyabb alkat. Ami viszont jellegzetes, az a szemfoguk, mely hosszú és hegyes. A vámpíroknak nem életfeltétele a vérszívás, de a mágiájuk visszatöltésének ez az egyetlen módja, valamint egyfajta mámoros érzetet kelt, ami miatt igen sok vámpír kedvelt időtöltése a friss vér felkutatása. A szent személyek vére utólag émelygést vált ki belőlük. Mágiájuk elágazó, de a gravitáció-manipulálás és a fekete tűz, ami kutatók szerint a feketeacél lángjaihoz hasonló. Ezt a velük született mágikus anomáliának, az "Átoknak" köszönhetik, melynek pontos mibenléte egyelőre tisztázatlan. Dokumentáltak már eseteket, ahol az átok átvette az irányítást a vámpír fölött, agresszívvá vált és különös nyelveken szólt. Képesek a lebegésre. Emberekkel tudnak kereszteződni, de az utód vámpír lesz 100% biztossággal. Szaporodásuk megegyezik az emberekével. Életkoruk 150-200 év.

## Átlagos természet

  A vámpírok természete általánosan nehezen határozható meg, hiszen családonként változik, az adott família jegyeit hordozva. A legtöbb vámpír azonban becsületes, a családjára jellemző munka végzésében biztosan. Általában tartanak egy kis távolságot más fajoktól. Utálják, ha sértegetik a mesterségüket. A kitagadottakkal barátságtalanok, ahogyan a fattyakkal is.

## Vallás és szokások

 Vallásról nehezen beszélhetünk, hiszen minthogy Isten által átkoztattak meg, inkább félik, mintsem imádják őt, de mindenképp tisztelik. Számukra a legfontosabb a családjuk és az egymáshoz való hűség. Gyakran használnak vérrel kapcsolatos kifejezéseket, a vörös például mindig "vérszín" a nyelvjárásukban, valamit a családjukra "vérem"-ként referálnak. Szeretik az igényes dolgokat, a cizellált páncélokat és épületeket. Mind a tizenkét családnak van egy jelképe.

## Elbírálás és megkülönböztetés

  A vámpírokkal szemben általában ellenséges az emberek viszonya, ugyanis mindenki a vérszívó, Isten által elátkozott szörnyetegeket látja bennük, de aki közelebbről is megismeri őket, rájöhet, hogy tisztességük és kiváló munkavégzésük miatt néhány vámpír fontos része lehet egy falu iparának. Így vannak is vámpírbarát települések, főként délen. Északon az erős katolikus behatás nem engedi a keveredést, de ennek az az előnye is megvan, hogy a kifejezetten agresszív vámpírok betelepülése is elkerülhető így. A tündék semlegesek, míg a sötét tündék kifejezetten barátságosak velük, hiszen ők is átmentek egy hasonló átkon régen. A démonokkal általánosan tűrhető a viszonyuk, kitaszítottságuk miatt sokat kereskednek. Mindenféle ellentéteskedést félretéve általánosan mindenki kereskedik a vámpírokkal.

## Társadalom

 A vámpírok esetében teljes társadalomról családonként beszélhetünk csak, azok között csak egy tíz évente tartott nagygyűlés a hivatalos kapcsolat. (a játék történetében ez pont egy évvel a jelenlegi események előtt volt.) A családokon belül a családfő despota hatalommal bír, neki tanácsokat egy tíztagú vénekből álló konklávé ad. A családok viszonya egymástól eltérő, mindegyik tiszteli a másikat, de ez nem jelenti azt, hogy szeretnék is egymást. Egy adott családban a családfőn kívül mindenki egyenlő megítélést kap, az árulókat és száműzötteket viszont utálják.

## Diplomácia

  Diplomáciailag szövetségben csak a sötét tündékkel állnak, az Egyház pedig kifejezetten üldözi őket. Fő céljuk a helyük megtalálása a világban, és az "átok" eltüntetése, ehhez sokféle segítsget igénybe vesznek. Kiváló kézművességük miatt mindenki kereskedik velük. A jelenlegi vallásháborúból kivonják magukat, bár a déli katonák soraiban vannak zsoldosaik.

## Hadsereg

 Seregük jól képzett kis különítményekből állnak, melyek közül kiemelkedő a Finsterblut család, kiknek ez a specialitásuk. Nehéz vértezetük miatt lassan mozognak, de pusztító, jól irányított csapásokat tudnak kivitelezni.
Hadsereg száma: 250 ezer

## A családokról

**Név:** Nebelturm

**Családfő:** Lothar von Nebelturm

**A családról:** Az egyik legősibb család, területük a kovácsolás, fémmunkásság. A többi család között tisztelt, a Dornburgokkal különösen jó kapcsolatot ápolnak. Ennek fő oka az is lehet, hogy Karl von Dornburg nagyúr Lothar féltestvére. A Nebelturm harcosok kiváló katonák, háború esetén méltó gerincét képeznék a gyalogos hadtestnek. A család alapító atyja Thorseg Nebelturm, aki a legendák szerint egy angyaltól tanult kovácsolni.

**Viszony:** Emberekkel meglepően barátságos, a többi vámpír is tiszteli.

**Jelkép:** Üllő, Szellemorchidea
**J**

**elmondat:** "A Nebelturm pengét nem kell élezni."

**Név:** Schwarzjäger

**Családfő:**Julia von Schwarzjäger

**A családról:**Technológiailag a legfejlettebbek közé tartozik, szakterületük az íjkészítés és a vadászat. Bár nő a családfő, legalább olyan keményen vezeti családját, mint bármelyik férfi. A vadászösztön nagyon erős a család tagjaiban, így néha az erős embereket vagy tündéket is hajlamosak prédánk tekinteni, ami sok diplomáciai zűrt eredményezett már. Számszeríjuk egyedülálló fegyver, mely képes a vastag páncélok átütésére is. Harcokban a rejtőzködést preferálják. Az alapító atya neve Ernst Schwarzjäger, aki legyőzte a Kísértet-szigetek melletti tengeri kígyószörnyet, a Jormungandr-t. Koponyája ma is megtekinthető a Schwarzjäger család tornyában.

**Viszony:**Más fajokkal ingadozó, a többi vámpír a jelentős élelmiszerbeszállításuk miatt kifejezetten jó.

**Jelkép:**Számszeríj, Szarvasagancs

**Jelmondat:** "Egy Schwarzjäger mindig leteríti a prédáját."

**Név:** Nachtraben

**Családfő:** Johan Nachtraben

**A családról:** Rendkívül titokzatos család, akik a mágia rejtelmeiben jártasak. Sokan nincsenek is teljesen tisztában a létezésükkel. A vezetőjük, Johan Nachtraben egy viszonylag fiatal férfi, arcát viszont a családtagjain kívül senki sem látta még. Mágiában elért kutatásaik a legjelentősebbek, a Rotmantelekkel közösen kutatják az "átok" eltüntetésének módját. Alapító atyjuk Eik Nachtraben, aki tudott a hollókkal beszélni, és mindig egy rajnyi követte őt. Harcosaik kiváló csatamágusok.

**Viszony:** A világ nagyobb részének fogalmuk sincs a létezésükről. A vámpírok tisztelik őket az eredményeikért.

**Jelkép:**Körbe írt háromszög, Holló

**Jelmondat:** "Ne emeld fel a leplet! Ne mutasd meg az ajtót! Ne oszd meg az álmot!"

**Név:** Dornburg

**Családfő:** Karl von Dornburg

**A családról:** Szintén ősi család, kiknek feladata a ruhakészítés. Gyakorlatilag bármilyen növény rostjaiból képesek szövetet szőni, ruháik pedig kiváló minőségűek, mi több, gyönyörűek. A Nebelturmokkal régi barátok. Katonaságuk elég középszerű, egyszerű sorkatonákból áll. Alapító atyjuk Halbjörn Dornburg, akinek a ruházata a tövislény indáiból készült.

**Viszony:** Minden vámpír kedveli őket, az emberek pedig szívesen kereskednek ruhaanyagért.

**Jelkép:**Tű, Tüskebokor

**Jelmondat:** "Néha egy jó öltözet többet ér egy jó vértnél."

**Név:** Blutstern

**Családfő:** Peter von Blutstern

**A családról:** Kifejezetten békés vámpírok, akik az építészethez értenek, bárkinél jobban a világon. Mivel közel van a tornyuk Hellenburghoz, és az emberek hamar felismerték a jó építészeti készségeiket, ők építették a hellenburgi régi katedrálist. Gyakorlatilag az összes vámpír épület az ő nevükhöz köthető. Az alapító atyjuk Heinrich Blutstern, aki egymaga építette az összes család tornyát. Katonaságuk elenyésző.

**Viszony:** Minden vámpír és ember elismeri a munkájukat, és kedvelik is őket.

**Jelkép:**Véső, Vörös borostyán

**Jelmondat:** "Az örökkévalóságnak építünk."

**Név:** Neulander

**Családfő:** Simon von Neulander

**A családról:**  Barátságos vámpírok, ha valahol vámpírt látunk tanácsteremben, az nagy valószínűséggel Neulander lesz, hiszen területük a fajok közti diplomácia. Rengeteget köszönhet nekik a vámpírok faja, hiszen nélkülük nem is létezhetnének. Alapító atyjuk, Brand Neulander ugyanis egymaga állt ki az egyház követeivel szemben és mentette meg a vámpírokat a Szakadás után, amikor még gyengék voltak. Mostani vezetőjük, Simon nagyúr sem marad el sokban elődjeitől, hisz' a jelenlegi politikai helyzetben is ügyesen tartja a vámpírok semlegességét, erről tanúskodnak a sebei, melyek az egész testét beborítják. Erős harcosok, de keveset ütköznek meg másokkal. Kedvelt kisállataik a sárkánygyíkok és a solymászathoz is értenek.

**Viszony:** Néhány konzervatívabb vámpír árulónak tartja őket, más fajok közt megbecsültek.

**Jelkép:**Sárkánygyík, Sólyom

**Jelmondat:** "A szavak párbajának vesztese rosszabb sorsra jut a halottnál"

**Név:** Schwarzritter

**Családfő:** Halbjörn von Schwarzritter

**A családról:** Egy viszonylag újonnan fontossá vált család, akiknek a feladata a mocsárban is mozgóképes lovak tenyésztése. Ezek a lovak vékonyak, széles patájúak és könnyed mozgásúak. Az alapítóatya, Frank Schwarzritter volt az, aki az egész tenyésztési folyamatot elkezdte, és így lehetővé tette a vámpírok számára a gyors mozgást a mocsáron belül. A Randläufer családdal kifejezetten jó a kapcsolatuk, hiszen ők látják el őket lovakkal. Katonaságuk nehézpáncélos lovasságból áll, amik az emberekével áll egy szinten.

**Viszony:** A vámpírok között megbecsült, az emberekkel ritkán kerülnek kapcsolatba. A sötét tündék is szeretik a lovaikat.

**Jelkép:**Ló, Patkó
**J**

**elmondat:** "Ha nem tartod a gyeplőt, még le találsz esni."

**Név:** Rotmantel

**Családfő:** Hannes von Rotmantel

**A családról:** Egy igen régi család, akiket vérvörös palástjukról messziről fel lehet ismerni. A ruhadarab színe nem véletlen: igen sok vér fröccsen rá, hiszen a család szakterülete az orvoslás. Ez annyira kegyetlen viszont, hogy a vámpírok csak akkor fordulnak hozzájuk, ha tényleg életveszélyben vannak. A módszereik fájdalmasak ugyan, de legtöbbször működnek. Az alapító atya, Georg Rotmantel munkája akkor lett elismerve, amikor tudását felhasználva egyetlen tűszúrással megbénított egy kifejlett férfi óriást. Haderejük viszont elenyésző.

**Viszony:** A többi vámpír tart tőlük, míg az emberek egyenesen rettegnek, hiszen gyakran rajtuk kísérleteznek.

**Jelkép:**Fogó, Vipera

**Jelmondat:** "A tudás ára a fájdalom."

**Név:** Dunkelwald

**Családfő:** Heinrich von Dunkelwald

**A családról:** Szintén ősi család, feladatuk a faművesség. Általában elég mordak, és számtalan díszes fafüggő, faragvány található páncéljukon. Jellemző még a fejsze és csatabárd is, mint fegyer. Alapító atyjuk, Erich Dunkelwald nagyobb fejszét forgatott, mint ő maga és állítólag két vágásból ki tudott dönteni egy fát, mérettől függetlenül. Ez a fejsze ma a tornyuk nagytermében látható. A vámpírok fabútorait ők gyártják, ezek gyakran elkerülnek az emberekhez is. A mostani vezető, Heinrich, inkább a faragásban járatos, és a Hellenbugi tanácsterem ajtaját, amely minden faj között híres, is ő készítette. Haderejük jó, hiszen erős, izmos vámpírok.

**Viszony:** A vámpírok megbecsülik őket, az emberek tartanak tőlük, hiszen ha a fáik útjában vannak, bizony ők is ki lesznek vágva. A természet elleni megmozdulásaikért a tündék ellenségesek velük.

**Jelkép:**Balta, Kőrisfa

**Jelmondat:** "Hozzánk szól a fejsze minden csapása."

**Név:** Schattenstahl

**Családfő:** Brunhild von Schattenstahl

**A családról:** Amikor a vámpírok délre vándoroltak, azóta jellegzetes a feketeacél-bányászatuk, amiért a Schattenstahl család felelős. A vámpírok viszont csak felügyelik a munkát, túl büszkék a végzéséhez. Magát a műveletet rabszolgákkal végeztetik, és a Schattenschild-hegységben vannak tárnáik. Jó kapcsolatban vannak a Nebelturmokkal, hiszen rengeteg fémet szállítanak be nekik. Az alapító atya, Georg Schattenstahl volt az első, aki rájött, hogy hogyan lehet a feketeacél ércét feldolgozni. A mostani úrnő igazán rettegett, hiszen elég kegyetlenül jár el a rabszolgákat illetően. Haderejük gyér.

**Viszony:** A vámpírok elfogadják és tisztelik a munkájukat, a többi faj viszont féli őket, és ellenségesen tekintenek rájuk.

**Jelkép:**Csákány, Denevér

**Jelmondat:** "Vér és verejték hozza felszínre a jó ércet."

**Név:** Randläufer

**Családfő:** Guido von Randläufer

**A családról:** Amióta a családszervezet létre jött, azóta léteznek a Randläuferek, akik feladata a famíliák közti kommunikáció bonyolítása. Ezek titkos üzenetek, így legtöbbször bárkit, akit megpillantanak, megtámadnak, nehogy kiderüljön, milyen ügyben is járnak (már ha nem vámpír az illető.) A legtöbb toronyban él néhány belőlük, hogy gyorsan tudjanak üzenni, ha kell. Az alapító, Edgar Randläufer állítólag képes volt két óra alatt Veronia bármely pontjára eljutni. A mostani vezetőről, Guidoról keveset tudni, de aki látta, az szigorú és határozott férfinak írta le. Gyors és halk futárok adják a haderejüket.

**Viszony:** A vámpírok között megbecsültek, de más fajokkal szemben ellenségesek.

**Jelkép:**Szárnyak, Ezüstszirom

**Jelmondat:** "A szélnél csak egy Randläufer fut gyorsabban."

**Név:** Finsterblut

**Családfő:** Erich von Finsterblut

**A családról:** Létüket az új háború tette biztossá, hiszen az ő feladatuk pusztán a katonáskodás. A Szakadás utáni első háborúban jelentős eredményeket értek el, de az utána következő békés időszakban fölöslegessé vált létük. Már majdnem kihaltak, mire az emberek konfliktusa ismét szükségessé tette a létüket. Azóta virágkorukat élik a békefenntartásban, de a megnövekedett katonáskodás miatt hajlamosak gyakrabban veszélyt látni egyes vámpírokban, mint kellene, ami pedig sok konfliktushoz vezet. Az alapító atyjuk, Mark Finsterblut a legendák szerint minden eddig élt vámpír között a legjobb harcos volt. A mostani vezető, Erich pedig kíméletlenségéről vált híressé. Elvi okokból ellentétben állnak a Neulanderekkel. Egyértelműen borzalmasan veszélyes katonák, ők adják a vámpír főerők nagy részét.

**Viszony:** A vámpírok óvatosan bánnak velük, minden más faj tartja a távolságot.

**Jelkép:**Kard, Farkas

**Jelmondat:** "A vér fiai között vérrel vívsz békét."

## **Általános érdekességek és információk a vámpírokról**

### **A vámpír családok és a neveik:**

Veronia területén tizenkét darab elfogadott család létezik, melyek mind megtalálhatóak a faj leírásánál. A Család, mint kifejezés csalóka, sokkalta inkább nemzetségekről, törzsekről beszélhetünk, mint klasszikus értelembe vett famíliákról. A legtöbb átlagos vámpír három névvel rendelkezik, egy a keresztnév, egy a Titkos Családnév, egy pedig a Nemzetségnév. Példaként itt van pár név, s egy kis leírás a fellelhető különbségekről a három esetben.

#### ***Lothar von Nebelturm, Nebelturm családfő***

 Mindössze egyetlen vezetéknévvel rendelkezik Lothar, ugyanis egyenesági tagja a nemzetségnek, s emellett még a Nebelturm CSALÁD tagja is. A von elhagyható. Későbbiekben kitérek arra, hogy miért is hasznos, hogy nincs több név a "valódi családtagoknál". Családfő státuszba CSAKIS olyan kerülhet, aki a családnevet viseli, ergo valódi leszármazottja a családnak. A beházasodás lehetséges, ilyenkor elhagyja a beházasodott nő a Titkos vezetéknevet, s papíron lehetősége van a családfői szerep elvállalásában, de ez egy kifejezetten ritka eset, s nem sok precedens van rá.

#### ***Friedrich Regis von Nebelturm, lovászfiú***

Friedrich csakúgy a Nebelturm nemzetség része, mint mondjuk Lothar, ám nem az egyenesági család tagja, éppen emiatt pedig a hivatalos vezetékneve Regis. Erre a vezetéknévre viszont emberek között nincs szüksége, s éppen emiatt von Nebelturmként fogja bemutatni magát egy olyan személynek, aki nem a nemzetség tagja. Ez nem csak egyértelműsíti az ember számára, hogy melyik nemzetségből való (Elvégre jó eséllyel ennyi lesz csak fontos egy Déli vagy Északi számára), rangját és feladatát is jól elrejt. Éppen emiatt nehéz is kiismerni azt, hogy ki lehetett Friedrich családtagja a városon belül, s emiatt nem lehet annak jelentős esélye, hogy talán felkutassák őket.

#### ***Alexander (Kuch) von Nebelturm, kitaszított vámpír***

Alexander valamilyen bűnt követett el a nemzetség ellen, aminek is hála kitaszították a családból. Elvesztette a jogot, hogy rendelkezzen saját vezetéknévvel s a családtagjai jó eséllyel nem néznék jó szemmel, ha a vezetéknevüket használná, ezért Nebelturmként mutatkozhat be. A kitagadással elvész a jog a saját névtől.

Mi is hát az előnye annak, hogy lényegében az emberek az esetek többségében csakis a kereszt és a nemzetség nevet ismerik a vámpírnak? Legyen Lothar, Friedrich, Alexander, a bemutatkozásból senki se fogja tudni a rangot a családon belül. Egy von Nebelturm ugyanúgy lehet egy jelentéktelen szolga, mint egy tanácstag, így pedig kétszer is meggondolják az emberek, hogy érdemes-e kikezdeni a vámpírral. A fontos dolgok mások orra alá kötése sosem volt a vérszívók szokása.

### **A Vámpírok és Isten**

Nem titok, hogy a vámpírok nagyon is jól ismerten viselik testükön Isten létének jegyét, nem kétséges számukra létezése, s tagadhatatlan ereje. Ennek ellenére még sincs szokásukban imádni őt, a maguk módján kívánják tisztelni az Urat. Ámbátor nem imádkoznak, se nem keresztelkednek, mégis megtisztelik az alapvető keresztény erkölcsi normákat. Településeiken még a templomok létét is megengedik az ember lakosság örömére, ám nem szokás, hogy valaha is eljárnának bármiféle szertartásra is. A vámpírok számára Isten személyes, mindenki egy kissé máshogy közelíti meg (Van, aki sehogy), de általánosan elmondható, hogy nem viselkednek kevésbé erkölcsösen mint az emberek, sőt, bizonyos családok nagyon komoly és jól definiált törvényeket fektetnek a nemzetségtagok elé, ezek a törvények pedig gyakran Bibliai alapon nyugszanak a modern korszellemmel vegyítve. Általános vámpír dogmaként kezelhető továbbá, hogy a vámpír ugyanúgy joggal rendelkezik az üdvösséghez mint az ember, ám azt nem is biztos, hogy alanyi jogon meg is szerzi, harcolnia kell érte, s példás viselkedéssel móddal kiérdemelnie.

A vér fogyasztása nem minősül bűnnek erkölcsi alapon, ugyanis azon vámpíroknak, akik harcolnak vagy varázsolnak, szüksége van rá, s éppen emiatt olyasféle morális döntésnek minősül a vérszívás, mint egy állat levadászása az ember számára. Nem ritka, hogy egy-egy vámpír Bibliával rendelkezzen, ám többnyire nem képesek azt érteni, s csakis szimbolikus jelentőséggel van az otthonukban. Ez kissé változott a protestantizmus léte óta, a német Bibliának hála immáron az átlagos vámpírnak is lehet egy kicsit több fogalma az emberek vallásáról. Végeredményként elmondható az is, hogy ha egy vámpír Istenhez szól, többnyire nem kér tőle valami jót, azért fohászkodik, hogy valami rossz ne történjen. Kevésbé elnéző hatalomnak tartják, s mivel még most is veri őket az átok, nem is meglepő, hogy joggal inkább félelemből tisztelik, mint szeretik.

### **Vámpírok és a házasság**

A házasság keresztény szokásoknak ellentmondóan nem „Isten színe előtt” történik, hanem a vér szentségében. A vámpír kultúra minden porcikáját átlengi az utóbbi folyadék tisztelete, s a házasságnál sem más ez. Egy tipikus esküvőn az arra meghívott családtagok és egy tanácstag vesz részt. A tanácstag egyfajta társadalmi szerződésként vezeti fel a két vámpír egyesülését, amit aztán a spirituális egyesülés is követ, egy rövid szertartás formájában, ahol a két vámpír egy-egy vékony vágást ejt a másik tenyerén, aminek vére pedig egy kupába folyik. Ezt a kupát öntik fel borral, s végül ahogy elfogyasztja a vért a fiatal pár, spirituálisan egyként kezelendőek, immáron házasok. Ez az egyetlen bevett formája a vámpír-vámpír vérfogyasztásnak, s éppen emiatt szentsége megkérdőjelezhetetlen. A családtagok ezután jó szerencsét kívánnak a házasodott párnak, s egy mulatság veszi kezdetét. Ideális esetben a mulatság másnapján esik meg a Vérfakasztás ünnepe, mely a női vámpír szüzességének elvesztését foglalja magába, s az elvégzett aktus (És tisztaság) bebizonyítása végett ki kell terítenie a friss családnak a vérfoltot tartalmazó lepedőt. Szokás szerint harmadnapra ennek örömére a mulatságra meghívott személyek ajándékokat hoznak a menyasszonynak. Rettenetes szégyen, ha valaki nem helyezi ki a véres lepedőt a háza elé. Az idők ezóta változtak, s inkább csak a kulturális vonzat miatt fontos ez, nem a „Tisztaság” bebizonyítására. Speciális helyzetnek minősül az, ha egy vámpír és ember házasodik. Ilyenkor a vámpír szokásoknak megfelelően kell eljárni, ellenben a vámpírnak nem kell megvágnia a kezét, s csakis az emberi hitves köteles vért adni a pohárba. Ez azt szimbolizálja, hogy párként mindig biztosítani fogja a friss vér szükség esetén, s azt is, hogy nem tör párja életére. (Sok vámpír ezt már degradálónak tartja, s nem hajlandó így végezni a szertartást. Ilyenkor a kapcsolat nem elfogadott, ám ez nem igazán jelent semmilyen szégyent sem a pár számára).

Ehhez kapcsolódóan érdemes megemlíteni, hogy régen szokásban volt két hitvest is tartania egy vámpír férfinek: Másik felét, a vámpír nőt, s Vérhitvesét, aki egy emberi sorokból vett nő volt. Ezt mostanság már nagyon kevesen tartják, s csakis a konzervatívabb családok soraiban vannak rá példák (Finsterblut, Rotmantel), ahol továbbá a Vérhitves szerepe inkább hasonlít rabszolgáéhoz, mintsem valódi feleséghez.

### **Vámpírok és a felsőbbrendűség**

Nemzetségtől függően változik a bevett nézet az emberek és a vámpírok képzelt hierarchiájában, de általánosan elmondható, hogy a vámpírok fontosabb lényeknek tartják magukat, mint az embereket. Többek között ennek oka az is, hogy természetes ragadozónak számítanak a prédaként tekintett emberekkel szemben. Meglepő módon ez mégsem jelentik azt, hogy lenéznék az embereket, sok vámpír tiszteli és becsülettel kezeli őket, míg mások kevésbé. A Rotmantelek például kifejezetten alantasnak vélik az embert, míg a Neulanderek szinte köztük élnek, s van, amelyik embernek is vallja magát, egyenest elhatárolódva a vérfogyasztástól.

## Faji képességek

***Név:*** Vérszívás

***Szint:*** 1.

***Ár:*** A vámpírok kezdéskor megtanulják.

***Leírás:*** A vámpírok alapképessége, valamilyen fő artériából lehetséges, és hozzá kell férni, hogy kivitelezhető legyen. Ha sikeres, az ellenfél vérveszteség miatt jelentősen gyengébben fog harcolni, a vámpírnak pedig varázserőt tölt.

***Név:*** Családi Kötelék

***Szint:*** 3.

***Ár:*** 2000 váltó

***Leírás:*** A vámpírok igen erős kötelékben élnek családjukkal, még a kitaszítottakat sem vetik el teljesen a világban bolyongók, így ezzel a képességgel könnyedén juthat információhoz, szálláshoz és védelemhez családtagjainál. A száműzöttek továbbra sem mehetnek családjuk településeinek közelébe. Passzív.

***Név:*** Lebegés

***Szint:*** 5.

***Ár:*** 3000 váltó

***Leírás:*** Szintén minden vámpírnál fellelhető készség, a rejtélyes lebegést még ők maguk sem egészen tudják, hogyan csinálják. Nem fogyaszt varázserőt. A lebegő vámpír nem gyorsabb, mint a gyalogló- ezt érdemes észben tartani.

***Név:*** Éjláng

***Szint:*** 7.

***Ár:*** 4000 váltó

***Leírás:*** A vámpírok titokzatos ereje az éjláng, amit szabadon tudnak formálni. Ezzel a képességgel a vámpír ösztönösen tud majd tüzeket gyújtani és egyéb kényelmi vagy megfélemlítési célból éjlángot használni. A tűz méretével együtt skálázódik a varázserőigény, valamint harcra nem használható ezzel a képességgel!

***Név:*** Asszimiláció

***Szint:*** 10.

***Ár:*** 5000 váltó

***Leírás:*** A vámpír képessé válik egyik kezének ujjbegyein keresztül is vért szívni áldozatából. Szükséges hozzá nyitott ér az ellenfelen, a vámpír a bőrén keresztül olvasztja be a vért mágia segítségével. Passzív.